Clemens VII. (Papst)
Dr Clemens VII. (mit em bürgerlige Name Giulio de’ Medici; * 26. Mai 1478 z Floränz; † 25. Septämber 1534 z Rom) us dr Familie vo de Medici isch vom 18. Novämber 1523 bis zu siim Dod Pabst gsi.

d Usenandersetzig zwüschen em römisch-dütsche Kaiser und em König vo Frankriich 
Sit 1521 het dr spanisch König und römisch-dütsch Kaiser, Karl V., gegen e Franz I. vo Frankriich Chrieg um d Herrschaft in Oberitalie gfüehrt. Dr Clemens VII. het sich zerst us däm Komflikt welle uusehalte, het sich aber mit dr Zit em Karl V. gnööcheret. Wo 1526 dr Franz I. gfangegnoh worden isch, het dr Pabst die Allianz mit em Karl V. ufgää und sich dr Liga vo Cognac aagschlosse. Die kaiserlige Druppe hai druf Rom eroberet und d Stadt isch im sogenannte «Sacco di Roma» blünderet worde. Wil en d Schwiizergarde gschützt het – alli Gardischte sin drbii aber ums Läbe cho – , het dr Clemens chönne in d Ängelsburg flüchte, dört isch er belageret worde und het sich schliesslig müessen ergee. Er isch gfangegnoh und d Medici si us Floränz verdriibe worde. Am 29. Juni 1529 het er mit em Kaiser Karl V. dr Friide vo Barcelona abgschlosse, het d Herrschaft über e Chillestaat zruggübercho und d Medici si z Floränz wider an d Macht cho. Am 24. Februar 1530 het dr Clemens VII. dr Karl V. z Bologna zum Kaiser krönt.

die protestantischi Reformation 
Wäge dr Reformation het dr Kaiser Karl V. vom Clemens VII. verlangt, ass er e Konzil wurd iiberüefe. Das het dr Pabst aber nid gmacht.

Er het au d Hürot vom Heinrich VIII. vo Ängland mit dr Katharina vo Aragon nid welle annulliere. Wäge däm het sich dr änglisch König vo dr katholische Chille losgsait und d Church of England gründet.

Weblink 

Pabst
Kardinal
Bischof
Person us dr Reformationszit
Person (Renaissance)
Italiäner
Maa